Okresná prokuratúra Nitra 
Damborského 1, 949 99 Nitra 1 	

Sp. zn. : 4 Pv 151/13/4403	Nitra, 4.2.2015
EEČ : 2-32-34-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno a, písmeno b, písmeno c Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Nitra
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
pre prečin zanedbanie povinnej výživy podľa § 207 odsek 1, odsek 3 písmeno a, písmeno b, písmeno c Trestného zákona, ktorého sa mal dopustiť tým spôsoobm, že ako otec maloletej XXXXX, narodenej XXXXX, bytom u matky XXXXX, XXXXX, XXXXX, hoci má k nej vyživovaciu povinnosť priamo zo zákona o rodine a rozsudkom Okresného súdu Nitra č. k. 13P/25/2010-46 zo dňa 19.01.2011, právoplatným dňa 02.02.2011, bol zaviazaný prispievať na jej výživu sumou 50,00 Eur mesačne počnúc dňom 01.07.2010, ktoré výživné bol povinný platiť do rúk matky vždy do 15-teho dňa každého mesiaca dopredu, od mesiaca marec 2012 si túto povinnosť neplnil, a tak do 15.01.2015 dlhoval na výživnom sumu 1.422,00 Eur, 
pričom na základe rozhodnutia Úradu práce, sociálnych vecí a rodiny Nitra č. 2011/49068/2 zo dňa 28.06.2011, bolo matke dieťaťa vyplácané náhradné výživné vo výške 50,00 Eur počínajúc dňom 01.03.2011 do 29.02.2012, 
a uvedeného konania sa dopustil napriek tomu, že trestným rozkazom Okresného súdu Nitra sp. zn. 21T/11/2012 zo dňa 14.02.2012, právoplatným dňa 02.03.2012, bol uznaný vinným z prečinu zanedbania povinnej výživy podľa § 207 odsek 1, odsek 3 písmeno a) Trestného zákona a bol mu uložený úhrnný trest odňatia slobody v trvaní jedného roka, ktorého výkon mu bol podmienečne odložený, bola mu určená skúšobná doba v trvaní jedného roka, a bola mu uložená povinnosť zaplatiť v skúšobnej dobe oprávnenej XXXXX zameškané výživné v sume 872,00 Eur, 

lebo zanikla trestnosť činu.

Odôvodnenie:
Vyšetrovateľ Okresného riaditeľstva PZ v Nitre, Odboru kriminálnej polície uznesením sp. zn. ORP-54/OVK-NR-2013 zo dňa 07.02.2013 podľa § 199 odsek 1 Trestného poriadku začal trestné stíhanie za prečin zanedbania povinnej výživy podľa § 207 odsek 1, odsek 3 písmeno c) Trestného zákona a následne uznesením rovnakej spisovej značky zo dňa 28.07.2014 podľa § 206 odsek 1 Trestného poriadku vzniesol obvinenie XXXXX za prečin zanedbania povinnej výživy podľa § 207 odsek 1, odsek 3 písmeno b), písmeno c) Trestného zákona, pričom oznámením zo dňa 21.10.2014 zmenil právnu kvalifikáciu skutku podľa § 206 odsek 6 Trestného poriadku na prečin zanedbania povinnej výživy podľa § 207 odsek 1, odsek 3 písmeno a), písmeno b), písmeno c) Trestného zákona, na skutkovom základe opísanom vo výroku tohto uznesenia a po vykonanom vyšetrovaní predložil vyšetrovací spis prokurátorovi spolu s návrhom na zastavenie trestného stíhania podľa § 215 odsek 1 písmeno h) Trestného poriadku s poukazom na § 86 písmeno a) Trestného zákona.

Dokazovaním vykonaným v priebehu skráteného vyšetrovania bolo preukázané, že predmetný skutok vykazuje znaky trestného činu.
	
Z výpovede matky maloletej XXXXX zo dňa 25. 03. 2013 vyplynulo, že obvinený si svoju zákonnú vyživovaciu povinnosť riadne neplnil od mesiaca marec 2012 až do mesiaca marec 2013 (vrátane) s výnimkou mesiaca august, september 2012, kedy k rukám matky uhradil 100 Eur, čím mu vznikol dlh na výživnom vo výške 572,00 Eur. Zároveň uviedla, že rozhodnutím Úradu práce, sociálnych vecí a rodiny Nitra č. 2011/49068/2 zo dňa 28.06.2011, jej počínajúc dňom 01.03.2011 začali vyplácať náhradné výživné vo výške 50,00 Eur. V priebehu prípravného konania boli obvineným vykonávané čiastočné úhrady výživného, čo bolo zistené z priebežných výsluchov poškodenej matky a preukázané predloženými poštovými poukážkami, respektíve výpismi z bankového účtu. Pri záverečnom preštudovaní vyšetrovacieho spisu poškodená XXXXX predložila vyšetrovateľovi bankový výpis z účtu za obdobie od 01.01.2015 do 16.01.2015, z ktorého vyplýva, že obvinený jej dňa 13.01.2015 uhradil sumu 1.500,00 Eur. K veci ešte uviedla, že ku dňu 16.01.2015 bol jeho dlh na výživnom vo výške 1.422,00 Eur, pričom preplatok vo výške 78,00 Eur bude považovať za úhradu výživného za mesiac február 2015 a čiastočnú úhradu za mesiac marec 2015.

	Prečinu zanedbania povinnej výživy podľa § 207 odsek 1, odsek 3 písmeno a), písmeno b), písmeno c) Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného a vydal oprávnenú osobu do nebezpečenstva núdze a takéhoto činu sa dopustil závažnejším spôsobom konania a to po dlhší čas s poukazom na § 138 písmeno b) Trestného zákona, pričom bol v predchádzajúcich dvadsiatich štyroch mesiacoch za taký čin odsúdený. 

	Z vykonaného dokazovania bolo jednoznačne preukázané, že obvinený sa dopustil citovaného prečinu spôsobom opísaným vo výrokovej časti tohto uznesenia, nakoľko po dobu dlhšiu ako 2 roky neuhrádzal príspevok resp. uhrádzal sporadicky na výživu svojho maloletého dieťaťa, tým ho vydal do nebezpečenstva núdze, a uvedeného konania sa dopustil napriek tomu, že bol v predchádzajúcich dvadsiatich štyroch mesiacoch za takýto čin odsúdený.

Z vyšetrovacieho spisu jednoznačne vyplýva, že obvinený uhradil v plnej výške svoj dlh na splatnom výživnom a to zaostalé výživné ako aj bežné výživné, keď poštovými poukážkami, resp. bankovými prevodnými príkazmi uhradil poškodenej celkovú dlžnú sumu na výživnom, pričom poškodená potvrdila prevzatie peňazí, ako aj skutočnosť, že neuhradenie vyživovacej povinnosti zo strany podozrivého nezanechalo trvalo nepriaznivé následky.

S prihliadnutím na uvedené tak možno konštatovať, že obvinený, nakoľko uhradil zaostalé výživné vo vzťahu k svojej dcére a nakoľko neplnenie vyživovacej povinnosti na oprávnenom dieťati nezanechalo trvalo nepriaznivé následky, trestnosť prečinu zanedbania povinnej výživy podľa § 207 Trestného zákona v zmysle ustanovenia § 86 písmeno a) Trestného zákona zanikla. Súčasne možno uviesť, že splnením vyživovacej povinnosti obvinený protiprávny stav, ktorý vyvolal, odstránil. 

Obvinený zaplatením zaostalého výživného v priebehu prípravného konania súčasne splnil všetky zákonom ustanovené podmienky inštitútu účinnej ľútosti ako jednej zo zákonných možností zániku trestnosti činu. 

Navyše, s prihliadnutím na špecifikum stíhaného prečinu, ktorým je najmä prinútiť páchateľa aspoň k dodatočnému plneniu vyživovacej povinnosti ako kardinálnemu cieľu trestného stíhania páchateľa, možno konštatovať, že v danom prípade  bol základný účel vedeného trestného konania splnený.   

Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.

Podľa § 86 písmeno a) Trestného zákona trestnosť trestného činu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Vzhľadom na vyššie uvedené skutočnosti som rozhodol tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Zsolt Száraz
prokurátor